
Bevezetés

A PROTEL áramkörtervező rendszer teljes körű segítséget nyújt a kapcsolási rajz megtervezésétől kezdve, egészen a kész nyákrajz nyomtatásáig.

A „Schematic editor”-ban tervezhető meg a kapcsolási rajz. Az egyes elektronikai elemek a gyártók szerint csoportosítva találhatók meg. Ha azonban nem találjuk az alkatrészt, saját magunk is tervezhetünk újakat. Erre a célra külön felület áll rendelkezésre: „Schematic library editor”. Amennyiben itt megterveztük az elemünket és elmentettük, máris használható a kapcsolás megtervezésénél.

Ha elkészültünk a kapcsolási rajzzal, akkor minden egyes alkatrésznek meg kell adjuk a lábkiosztását(Footprint). Ha nincs megfelelő, akkor ezt is módunkban áll megtervezni. Ezután generálunk egy összeköttetés jegyzéket (Netlist), amely tartalmazza, hogy milyen elemeket tartalmaz a kapcsolás, és az egyes alkatrészlábak hogyan kapcsolódnak egymáshoz. Itt generálható a szükséges anyagok listája is, megkönnyítve a beszerzést.


A program másik részében már a nyomtatott áramköri lapot (printed circuit board = PCB) tervezzük. Az előbb létrehozott „Netlist”-et megnyitjuk. A felhasználói felületen fizikai alakjukban megjelennek az egyes elektronikai elemek, és a kapcsolatok a kivezetések között. Az elemeket vagy manuálisan elhelyezzük, vagy a program is képes automatikus elrendezésre. Ha ez megtörtént, akkor be kell állítani, hogy hány rétegű nyákot használunk, mekkorák legyenek a csíkszélességek, mekkora legyen a nyáklap mérete, stb.

Ezután elindíthatjuk az „Autorouter”-t. Ez az alkalmazás a fent említett információk alapján megtervezi a nyáklapot. 

Innentől kezdve kinyomtatható a kész nyáklap rajza, és legyártható a nyák. Ez nagyobb darabszám esetén megfelelő gépekkel történik, prototípus esetén speciális fóliára kinyomtatva lézernyomtatóval a nyers nyáklapra vasalható, és lemaratható.
Tervezési mintapélda
A program használatát legegyszerűbben egy példán keresztül lehet megérteni. Az alábbi feladatban sorra vesszük a megoldás lépéseit a tervezéstől kezdve a megvalósításig.

Feladat:
Készítsünk egy olyan kis áramkört, mely LED-et villogtat! (például kerékpár villogó)

A megoldás szükséges lépései:
- működtető áramkör kitalálása

- a kapcsolási rajz elkészítése

- a kapcsolási rajz alapján a nyáklap elkészítése

- a nyák legyártása, beültetése

Miként fogjunk neki?

A megoldásra több áramköri megoldás is számításba jöhet:

1. Multivibrátort építünk, melynek egyik kimenetéről meghajtjuk a ledeket.

2. Integrált áramkört használunk fel a villogtatás vezérlésére.

3. Mikrokontrollert alkalmazunk, ebben az esetben működtető programot is kell írnunk.

A jelen esetben válasszuk a 2. megoldást.

Az egyik legnépszerűbb időzítő integrált áramkör az NE555 típusú. Ez bármely hazai elektronikai boltban beszerezhető. Az áramkör működése megismerhető a 1. mellékletből, melyben megtalálhatjuk az időzítőegység astabil kapcsolását is. A kapcsolás kimenetéről egy négyszögjelet kapunk, mellyel egy tranzisztoron keresztül meghajthatjuk a ledeket.

A kapcsolási rajz elkészítése:

Itt kezdődik a protel programcsomag használata.

Hozzunk létre egy új tervezési adatbázist. File > New Itt megadhatjuk a nevét és a helyét az adatbázisunknak, melyben az összes elkészített dokumentumunk tárolódik. Ennek segítségével jól áttekinthetőek a létrehozott dokumentumok. Ezután a program automatikusan megnyitja a létrehozott file-t.

Ezután létre kell hoznunk a kapcsolási rajzhoz szükséges dokumentumunkat. File > New... Válasszuk ki a "Schematic Document"-et! Az adatbázisunkban megjelent, nevet is adhatunk neki. Legyen a neve: villogo kapcs rajz! Ezután dupla kattintással nyissuk meg!

Most kell megrajzolnunk a kapcsolási rajzot. Először az alkatrészeket kell a rajzlapra helyeznünk. Célszerű ránagyítani. View > 100% 
Baloldalon láthatjuk a tallozó részben a különböző gyártócégek könyvtárait(*.lib), alatta pedig az éppen kiválasztott könyvtárban található elemeket. Az Add/Remove gombra kattintva adhatunk hozzá, vagy távolíthatunk el könyvtárakat.

Nyomjuk meg a gombot, válasszuk ki a motorola analog.ddb file-t, nyomjuk meg az Add gombot, ezzel hozzáadtuk ezt a könyvtárat, a bal oldalon a motorola cég termékcsoportjai lesznek léthatóak. Ugyanezt tegyük meg a Miscellaneous Devices.ddb file-al, később erre is szükség lesz. 

Válasszuk ki a listából a motorola analog timer circuit.lib -et! A Filter mezőbe írjuk be a *555* maszkot, így egyszerűbb kiválasztani az alkatrészt. Jelöljük ki az NE555N(8) komponenst a listából, majd nyomjuk meg a Place gombot. Ekkor az kurzor mellett megjelenik a komponens, egy kattintással helyezzünk el egy darabot a rajzlapon. Ha nem akarunk többet elhelyezni, akkor nyomjuk meg a jobb egérgombot vagy az ESC billentyűt. 

Ugyanilyen módszerrel kell az összes szükséges elemet elhelyezni. Helyezzünk el még négy ellenállást (misc.devices.lib/res2) egy kondenzátort (misc.devices.lib/ capacitor pol) npn tranzisztort (misc.devices.lib/npn) és egy LED-et (misc.devices.lib/led).

! Ne felejtsük a filtert visszaállítani *-ra!

! Elhelyezés közben a space nyomogatásával forgatható a komponens mielőtt lerakjuk!

! Ha rossz alkatrészt helyeztünk el, kattintsunk rá egyszer, és nyomjuk meg a del-t!

Ha elhelyeztük a komponenseket, össze kell őket kötni. A képernyőn láthatunk egy kicsi WiringTools fejlécű ablakot, melynek a bal felső ikonjára kattintva rajzolhatunk összeköttetéseket. A kapcsoláshoz szükségünk lesz még egy jelképes földre és tápra, mivel észrevehető, hogy az 555-ös IC-n nincs meg a 8. láb. Ezt azért nem látjuk, mert ezen a lábon kapja az IC a tápfeszültséget, így ez rejtett láb. Az IC-n duplán kattintva megjelennek a tulajdonságai, itt a Hidden Pins-t bejelölve látható lesz. A program ezt majd automatikusan beköti a mi táp jelünkhöz.(Ez nem látható!) Ezt a WiringTools 5. ikonjával helyezhetjük el. Miután elhelyeztük, duplát kattintva rajta kiválaszthatjuk, hogy mi legyen.

Az egyiket ne változtassuk, az lesz a föld, a másiknál: Net: VCC (Ennek a névnek meg kell egyeznie a a rejtett láb nevével, mert ez alapján köti össze a program automatikusan.) Style: Bar. Ezekből többet is elhelyezhetünk, így kevesebben kell összekötni, áttekinthetőbb lesz a rajz, csak az elnevezés azonosságára kell vigyázni.

Ha keresztezzük az összekötéseket, attól azok nem fognak "érintkezni". Ha össze szeretnénk kötni őket, akkor a húzás közben a másik vonalra kattintsunk rá, és utána húzzuk csak tovább.

Az alkatrészeken duplán kattintva, a Part Type mezőbe beírhatjuk az értékeket.

Most már  kész van a kapcsolási rajz.

A lábkiosztás megadása:
Itt még egy nagyon fontos feladatunk van. A lábkiosztások megadása. Ez azt jelenti, hogy minden egyes rajzi elemnek meg kell adni a valóságos lábelrendezését. Az egyes alkatrészekre duplán kattintva megjelennek a tulajdonságok. Itt a Footprint mezőben kell megadni a nevét. Egyes alkatrészeknél automatikusan ki van töltve ez a mező, de ha az nekünk nem megfelelő, felülírhatjuk.

Ahhoz, hogy ezt a mezőt ki tudjuk tölteni, tudnunk kell, hogy milyen tokozásokat ismer a program. Itt kell megismerkedni a következő programrésszel, mely elvégzi a nyáklaptervezést. Létre kell hoznunk egy PCB dokumentumot. (Printed Circuit Board = nyomtatott áramköri lap) File > New... válasszuk ki a "PCB Document"-et!

Ezután bal oldalon a legördíthető listából válasszuk ki a "Libraries"-t. Ekkor épp úgy, mint az előbb, megjelennek a különböző könyvtárak és a bennük található elemek. Lejjebb a kiválasztott elem meg is tekinthető.
Válasszuk ki a General IC.lib -et, abból pedig a DIP-8 elemet! A kis ábrán most látható az IC-tok. Ezt kell most az 555 IC-hez rendelni. Térjünk most vissza a rajzhoz, és kattintsunk duplán az 555-ös IC-n, ekkor megjelennek a tulajdonságai. Láthatjuk, hogy itt a footprint mezőben már be van ez írva.

Az ellenállásokkal már nincs ilyen szerencsénk, nekünk kell megadni. Térjünk vissza a PCB dokumentumunkhoz, és válasszuk ki a Miscellaneous.lib könyvtárat. Ebben mindenféle általános hasznos lábkiosztás található. Ha elkezdjük nézegetni az elejéről, rögtön láthatjuk, hogy az AXIAL-0.5 jó lesz az ellenállásnak. Na, de mit is jelent a 0.5?

A mértékegységekről:

A nyáklapkászítésnél alapegységnek vehetjük a két IC-láb közötti távolságot. Ez pontosan 100 mil. (100 mil = 2,54 mm) A mértékegységek átállíthatók metrikusra, de nem célszerű. View > Toggle Units
Jelen esetben a 0.5 arra utal, hogy az ellenállás két lába között 500mil a távolság. Azért, hogy ne kelljen egyenként az összes ellenálláshoz beírni a footprint mezőbe, egyszerre bemásolhatjuk.

Az egyik ellenállásra kattintsunk duplán. A tulajdonságok lap alján nyomjuk meg a global gombot! Most megjelent két további mezőcsoport. Az "Attributes to match by" csoportban kell megadnunk, hogy mely paraméterek alapján válassza ki a többi alkatrészt, a "Copy attributes" csoportban pedig azt, hogy mi legyen az új értékük.

Jelen esetben minden ellenállás azonosítója (Designator) R? . Ezért írjuk be a második csoport ("Attributes to match by") designator mezőjébe az R* maszkot! Így azok az elemek lesznek kiválasztva, melyek azonosítója R betűvel kezdődik. Most a "Copy attributes" csoportban a footprint mezőbe írjuk be az AXIAL-0.5 szöveget. Az Ok gomb megnyomása után az összes ellenállásunk lábkiosztása AXIAL-0.5 lesz.

A kondenzátornak adjuk meg a RAD-0.1 lábkiosztást. (Ez is a Miscellaneous.lib-ben található.) Ez jó lesz a LEDnek is!
A tranzisztornak adjuk meg a PCB Footprints.lib-ből a TO-92B tokozást! 

Netlist készítése:
Létre kell hoznunk egy "Netlist"-et. Ez egy szöveges file, melyben az szerepel, hogy melyik alkatrész mely lába milyen összeköttetésekben vesz részt. Ehhez az szükséges, hogy minden egyes komponensnek egyedi azonosítója (designator) legyen. Ezt automatikusan megtehetjük, a program a ? helyére sorszámokat ír. Tools > Annotate... Itt nem kell semmit állítani, csak nyomjuk meg az Ok gombot! A végén láthatunk egy jelentést az elvégzett műveletekről. Térjünk vissza a rajzhoz!

Most hozzuk létre a Netlist-et! Design > Create Netlist... Itt sem kell semmit állítani, a végén megtekinthető az elkészített lista.

Ezzel végeztünk a kapcsolási rajz elkészítésével, és a szükséges paraméterek megadásával, most következhet a nyáktervezés.

A nyáklap megtervezése:

Térjünk át a PCB dokumentumhoz, ez most még üres. Most be kell tölteni az előbb elkészített Netlist-et. Design > Netlist... 

Itt a Browse gombra kattintva válasszuk ki a villogo kapcs rajz.NET állományt!

Ha az eddigi munkánkban semmit sem rontottunk el, és semmit sem hagytunk ki, akkor az Error oszlop teljesen üres marad, az alsó sorban megjelenik: All macros validated. (Ha hiba jelentkezett, az abból is adódhat, hogy nincs betöltve az a PCB könyvtár, melynek a lábkiosztását a Schematic-ban footprint-nek megadtuk! A PCB dokumentumban ekkor nyissuk meg az adott .ddb-t az Add/Remove gombbal) Amennyiben nics hiba, nyomjuk meg az Execute gombot! Most egy kis foltban láthatjuk egymáson az összes alkatrészt. Nagyítsunk rá!

Most el kell helyeznünk az elemeket. Ezt a protel bonyolult beállításokkal automatikusan is el tudja végezni, de ilyen egyszerűbb esetben saját kezűleg szebb eredményt kapunk. 

Nyomjuk meg az M betűt. Ekkor egy előugró menüből kiválaszthatjuk a Move parancsot. Először az IC-t mozgassuk kicsit lejjebb. A Move kiválasztása után kattintsunk az IC-re, mozgassuk a kiválasztott helyre, majd kattintsunk még egyszer. Mozgatás közben a space-t megnyomva forgathatjuk is a komponenst! A többi elemnél ugyanígy járjunk el. Ha több elem van egymáson, akkor egy menü ugrik elő, melyből kiválaszthatjuk, hogy melyikre gondoltunk. Itt már láthatók az összekötések is. Célszerű úgy elhelyezni az elemeket, hogy minél kevesebb keresztezés legyen.

Ha ezzel elkészültünk, következhet a nyáklaptervező beállítása. Válasszuk ki a Design > Rules... menüpontot. Itt végezhetünk el mindenféle geometriai beállítást. Most csak a fontosabbakat említem.

Válasszuk ki a Routing Layers-t. Nyomjuk meg a Properties gombot. Itt adhatjuk meg, hogy hány rétegű nyákot szeretnénk készíteni, és az egyes rétegeken milyen írányú összekötéseket akarunk. A B, azaz bottom mezőt állítsuk Any értékre, a T, azaz top mezőt Not used-ra. Így egyoldalú nyákot készítünk.

Válasszuk ki a Width Constraint-t! Itt a csík szélességét adhatjuk meg. Állítsuk át 20 mil-re, hogy ne legyen nagyon vékony. Ezeket a paramétereket célszerű a gyártóval egyeztetni, ha nem magunk készítjük a nyákot!

Zárjuk be ezt az ablakot.

Ki kell jelölnünk a nyáklap méretét, ahol a program dolgozhat. Az ablak alján található fülekből válasszuk ki a Keepout layert! A PlacementTools ablakban válasszuk ki a sárga négyszöget! (PlaceFill) Rajzoljunk egy akkora téglalapot, hogy bőven lefedje az összes alkatrészt!

Most válasszuk ki az Auto Route menüpontból az All parancsot! A program megtervezi a nyákot. Ha valamilyen változtatást javasol a program, nyugodtan hagyjuk jóvá. Ha kész van, a del gombal töröljük le a téglalapot.

Ezzel kész is van a nyákterv!

Nyomtatás:

Most már csak a nyomtatás van hátra. Válasszuk a File menü Setup printer parancsát! Itt megtalálhatjuk a nyomtatónkat két példányban, az egyik a composite, a másik a final. A composite-t választva egy vázlatot kapunk, a finalt választva csak az kerül nyomtatásra, ami a gyártáshoz szükséges. Bármelyik választásánál a Layers gombra kattintva beállíthatjuk, hogy miket szeretnénk látni.

Fontos! Ha magunk csináljuk a nyáklapot, akkor az alsó réteg nyomtatásakkor (bottom) be kell jelölni a tükrözött (mirroring) nyomtatást, ugyanis akkor kapunk helyes képet!

Saját schematic alkatrész készítése

Ha nem találjuk az előre elkészített alkatrészek között az általunk használni kívánt elemet, akkor mi is elkészíthetjük azt.

Hozzunk létre egy új adatbázist, mintha egy új projectet kezdenénk! A neve legyen Sajat_komp.ddb, a browse gombot nyomjuk meg, és az általa javasolt helyre mentsük. (Itt található a többi is...  ...\Sch\)

Hozzunk létre saját könyvtárat, melyben az általunk készített alkatrészeket fogjuk tárolni! File > New... Válasszuk ki a "Schematic Library Document"-et. Ekkor létrejön a saját könyvtárunk, nevezzük el sajat_komponensek-nek. Nagyítsunk! View > 200% Pozícionáljunk a vastag vonalak metszéspontjára! (bal sarokban alul X=0, Y=0) 

Most meg kell rajzolni a jelképes jelölést. Különböző alakzatokat a SchLibDrawingTools ablakból választhatunk.
Rajzoljuk meg egy potenciométer jelképes jelölését!

Először rajzoljunk egy téglalapot, a sárga kocka ikont felhasználva. Place > Rectangle Ezután rajzoljuk bele a potenciométer áramköri jelölését. Place > line
Amit eddig csináltunk, az csak rajzolás, most azonban a kivezetéseket helyezzük el. Place > Pins Helyezzünk el 3 kivezetést! Ezután duplán kattintva a kivezetésen megjelenik a tulajdonsága. Nevezzük el őket 1-től 3-ig a sorszámuk is legyen ez!

Most kattintsunk a Description... gombra!

Default Designatornak adjuk meg ugyanazt, ami az ellenállásoknál is van: R?

Itt lehetőségünk van akár több alapértelmezett lábkiosztást is megadni. Az elsőhöz írjuk be: POTI_1 Ezt majd később elkészítjük.

Description mezőbe írjuk be: Potenciometer. Ok!

Tools > Rename Component parancsal átnevezhetjük a komponensünket: POT1

Látható még az Update Schematics gomb. Ha a szerkesztett könyvtár már meg van nyitva a Schematic editorban, akkor ezzel lehet frissíteni szerkesztés után.

Mentsük el a munkánkat. File > Save
Most a schematic editorban az Add/Remove gombbal betölthetjük a sajat_komp.ddb állományt, melyben megtalálhatjuk az elkészített elemet!

Saját lábkiosztás készítése

Most el fogjuk készíteni a potenciométer lábkiosztását, amit az előbb POTI_1 névvel megadtunk.

Hozzunk létre ismét az előbb bemutatott módon egy új adatbázist: A neve legyen sajat_footprint, helye ne az Sch könyvtár, hanem a PCB\Generic footprints\ legyen. File > New... "PCB Library Document"

Itt nagyon hasonlóan tervezhető meg a lábkiosztás, mint az előbb a sematikus rajz. Itt már tudnunk kell, hogy néz ki fizikailag az alkatrészünk, milyen távolságban helyezkednek el a lábai. Ezt legegyszerűbb egy IC foglalattal lemérni.
 Ahány lábköz a távolság, annyiszor 100mil a távolság. Most a PCBLibPlacementTools ablakból dolgozunk. Forrszemet az alkatrész lábának a bal felső ikonnal helyezhetünk el. (Pad) Először ezt tegyük meg, figyelve a bal alsó sarokban a távolságokat! Az elsőt célszerű a 0,0 pontba rakni.

Ezután megrajzoljuk a helyfoglalását. A bal alsó fülekből válasszuk ki a TOver-t! Most a kis ablakból a két bal alsó ikon segítségével rajzolhatunk. (Track, Arc) 

Tools > Rename Component: POTI_1. Fontos, hogy a név megegyezen a schematic-ban megadottal, ellenkező esetben a kapcsolási rajz készítésénél ki kéne mindig javítani a footprint mezőt!

Másik fontos dolog a számozás! A sematikus rajznál megadott kivezetések a számuk alapján kapcsolódnak az itt megrajzolt lábkiosztáshoz, tehát oda kell figyelni, hogy megegyezzenek. Nehogy összekeverjük őket, mert akkor azt érjük el, mintha a sematikus rajzon elkötöttük volna a kapcsolást! Ha nem emlékszünk, legjobb, ha megnyitjuk azt az adatbázist is, és összehasonlítjuk.

Jelen esetben az 1 és 3-as láb felcserélhető, de a 2. nem! Ha ez kész, elmenthetjük a munkánkat. File > Save
Ezután a PCB dokumentumban az Add/Remove gombbal megnyithatjuk saját adatbázisunkat, melyben ott lesz a POTI_1 lábkiosztás.
1. Melléklet

